Kollektiv xavfsizlik to‘g‘risidagi shartnoma tashkiloti Kollektiv xavfsizlik kengashining 2009-yil 14-iyunda Moskva shahrida bo‘lib o‘tgan sessiyasida bayon etilgan O‘zbekistonning prinsipial pozitsiyasi haqida

Tadbirkorlar va ishbilarmonlar harakati — O‘zbekiston Liberal-demokratik partiyasi fraksiyasining Kollektiv xavfsizlik to‘g‘risidagi shartnoma tashkiloti Kollektiv xavfsizlik kengashining 2009-yil 14-iyunda Moskva shahrida bo‘lib o‘tgan sessiyasida bayon etilgan Kollektiv operativ harakat kuchlari to‘g‘risidagi bitim loyihasi bo‘yicha O‘zbekistonning prinsipial pozitsiyasi haqidagi taklif-tashabbusini ko‘rib chiqib, O‘zbekiston Respublikasi Oliy Majlisining Qonunchilik palatasi qaror qiladi:
 1. O‘zbekiston Respublikasi Prezidenti I.A. Karimovning Kollektiv xavfsizlik to‘g‘risidagi shartnoma tashkiloti Kollektiv xavfsizlik kengashining 2009-yil 14-iyunda Moskva shahrida bo‘lib o‘tgan sessiyasidagi nutqida Kollektiv xavfsizlik to‘g‘risidagi shartnoma tashkilotining Kollektiv operativ harakat kuchlari to‘g‘risidagi bitim loyihasi yuzasidan bayon etgan O‘zbekistonning prinsipial pozitsiyasi to‘la qo‘llab-quvvatlansin.
 2. Ta’kidlansinki:
 Kollektiv operativ harakat kuchlari faqatgina a’zo davlatlar xavfsizligiga tashqaridan bo‘ladigan tahdidlar va xatarlarni qaytarish uchun mo‘ljallangan bo‘lishi kerak, bunda mazkur kuchlarni qo‘llash to‘g‘risida qarorlar qabul qilish mexanizmi konsensus prinsipiga og‘ishmay rioya etilishiga asoslanishi lozim;
 Kollektiv kuchlardan MDH hududida va KXShT davlatlarida shu davlatlar o‘rtasida kelib chiqishi mumkin bo‘lgan nizolar va qarama-qarshiliklarni hal etish uchun harbiy kuch sifatida foydalanilishi mumkin emas;
 kontingentlarni boshqa davlatning hududiga jo‘natish, shuningdek Kollektiv xavfsizlik to‘g‘risidagi shartnoma tashkilotiga boshqa a’zo davlatlarning Kollektiv operativ harakat kuchlari tarkibiga ajratilgan harbiy kontingentlarini o‘z hududiga kiritish to‘g‘risida qaror qabul qilish a’zo davlatlarning milliy qonunchiligiga zid bo‘lmagan taqdirdagina amalga oshirilishi kerak;
 KOHK to‘g‘risidagi bitim, xalqaro amaliyotda qabul qilinganidek, bu Bitim QXShT mamlakatlari tomonidan ratifikatsiya qilinganidan keyingina kuchga kirishi kerak. KXShTning Kollektiv kuchlarini Bitim ratifikatsiya qilinguniga qadar vaqtincha qo‘llash KXShTga a’zo davlatlar parlamentlarining fikrini batamom inkor etadi.
 3. O‘zbekiston Respublikasi Oliy Majlisi Qonunchilik palatasining qo‘mitalari tegishliligiga ko‘ra:
 xalqaro tashkilotlar doirasida xalqaro shartnomalarni tuzish chog‘ida O‘zbekiston Respublikasi Konstitutsiyasiga, Mudofaa doktrinasiga va boshqa normativ-huquqiy hujjatlariga og‘ishmay rioya etilishini ta’minlasin;
 Kollektiv xavfsizlik to‘g‘risidagi shartnoma doirasida Kollektiv operativ harakat kuchlari tuzish masalasi yuzasidan O‘zbekiston egallagan prinsipial pozitsiyaning mohiyati to‘g‘risida xalqaro jamoatchilikni xabardor qilish masalalarida O‘zbekiston Respublikasi Tashqi ishlar vazirligi bilan birgalikda faol ishtirok etsin.
 4. O‘zbekiston Respublikasi Oliy Majlisining Qonunchilik palatasidagi siyosiy partiyalar fraksiyalariga Kollektiv xavfsizlik to‘g‘risidagi shartnoma tashkiloti Kollektiv xavfsizlik kengashining 2009-yil 14-iyunda Moskva shahrida bo‘lib o‘tgan sessiyasida O‘zbekiston Respublikasi Prezidenti I.A. Karimov tomonidan ilgari surilgan tashabbuslarning mazmun-mohiyati to‘g‘risida aholi o‘rtasida keng tushuntirish ishlarini tashkil etish tavsiya qilinsin.
 5. Ushbu qaror qabul qilingan kundan e’tiboran kuchga kiradi.